Marek Hattas

Marek Hattas (* 1. marec 1987, Nitra) je slovenský politik, programátor, nitriansky aktivista a zakladateľ nezávislého kultúrneho centra Hidepark Nitra. V komunálnych voľbách v roku 2018 bol zvolený ako nový primátor mesta Nitra. Podľa Nadácie Pontis patrí medzi významných sociálnych inovátorov na Slovensku v kategórii aktívne občianstvo, podpora demokracie a komunitný rozvoj. V roku 2019 sa rozhodol vstúpiť do pripravovanej strany Andreja Kisku s názvom Za ľudí  a v roku 2022 si založil vlastnú stranu s názvom Tím Kraj Nitra.

Životopis 
Vyrastal na Klokočine. Obaja jeho rodičia pochádzajú z Nitry a pracovali vo vinárskych závodoch. Vyštudoval Strednú priemyselnú školu strojnícku a elektrotechnickú v Nitre. Svoje ďalšie vzdelanie si rozšíril o vedomosti z aplikovanej informatiky na Fakulte informatiky Masarykovej univerzity v Brne, štúdium však po dvoch rokoch prerušil. Ako 18-ročný dostal za svoju internetovú tvorbu ocenenie Junior Internet v Prahe.

Je ženatý, má syna Maxa a dcéru Alicu.

Aktivizmus 
Je zakladateľom a zároveň riaditeľom nezávislého kultúrno-komunitného centra Hidepark. Hidepark vznikol ako reakcia na chýbajúci priestor pre mladých ľudí, v ktorom by mohli tráviť svoj voľný čas. Verejne aktívnym je od svojich 15-tich rokov, kedy v Nitre zorganizoval pochod proti rasizmu. Viedol aj protestné pochody Za slušné Slovensko v Nitre, ktoré boli reakciou na vraždu Jána Kuciaka a Martiny Kušnírovej. Ako podporovateľ mestskej cyklodopravy sa angažuje aj v občianskom združení Rozbicyklujme Nitru!.

Kandidatúra na post primátora Nitry 2018 
Je jedným z kandidátov vo voľbách do orgánov samosprávy obcí na Slovensku v roku 2018. V komunálnych voľbách v roku 2018 bol zvolený za primátora mesta Nitra. S podporou odborníkov a lokálnych aktivistov sa ako občiansky a nezávislý kandidát uchádza o post primátora Nitry. Jeho program je postavený na vízii Nitry ako mesta 21. storočia, ktoré je aktívne, funkčné a transparentné pre svojich obyvateľov. Kľúčové témy v jeho programe sú: bezpečnosť v meste, prostredie pre zdravý život obyvateľov, udržateľná doprava, kultúra a ďalšie.

Parlamentné pôsobenie 
V parlamentných voľbách vo februári 2020 kandidoval na 10. mieste kandidátky Za ľudí, získal 4 696 preferenčných hlasov a 12. miesto v strane.

Ocenenia 
 2005: cena Junior Internet v Prahe za webové štúdio DesignServis, prostredníctvom ktorého vytváral webové prezentácie na zakázku 
 2015: cena Nadácie Orange za rok 2014, 2. miesto v kategórii „Komunitný rozvoj“: Triptych, o.z., za vytvorenie inšpiratívneho verejného priestoru Hidepark Nitra, v ktorom viacerým miestnym komunitám umožňujú sebarealizáciu v oblasti športu, umenia a ekológie.

Referencie

Externé odkazy 
 Predvolebná stránka Tímu Hattas 

Primátori Nitry
Slovenskí aktivisti
Osobnosti z Nitry
Politici ZA ĽUDÍ
Predsedovia slovenských politických strán